**AGORA BUDAPEST NÉVEN ÉPÜL AZ ÚJ VÁROSKÖZPONT AZ ÁRPÁD HÍDNÁL**

Sajtóközlemény

2017. március 9.

**Elindult a HB Reavis nemzetközi ingatlanfejlesztő csoport nagyszabású beruházása, az AGORA BUDAPEST. Az első épület – az AGORA HUB – hétfőn kapta meg az építési engedélyt, így a kivitelezés még a héten megkezdődik a Róbert Károly körút és a Váci úti irodafolyosó forgalmas kereszteződésében. A fejlesztés nemcsak fenntartható, kortárs építészeti megoldásokkal, hanem zöldfelületekkel és közösségi terekkel is szépíti majd a várost. A megvalósuló óriás beruházás építése csaknem 6 000 embernek ad munkát a következő évek során. A tervek szerint a 2023-ra elkészülő világszínvonalú épületekben 12 000 ember dolgozhat majd.**

Budapest egyik legizgalmasabb modern épületegyüttese van születőben az Árpád híd pesti hídfőjénél, a Váci úti irodafolyosó és a Róbert Károly körút találkozásánál. A HB Reavis olyan neves külföldi és magyar tervezők bevonásával dolgozik, mint a számos nemzetközi építészeti díjjal kitüntetett **londoni székhelyű MAKE Architects,** vagy az ikonikus épületeket tervezőhazai **FINTA Stúdió.**

**Öt tervezett irodaépületével** és **tágas közösségi tereivel** az AGORA BUDAPEST fontos szerepet játszik majd a fővárosi irodapiac megújulásában. A több fázisban megvalósuló 136 000 m2 bérbeadható területű épületegyüttesprémium kategóriás, modern irodákat, illetve üzlethelyiségeket foglal majd magába. A mélygarázsban **2 170 parkolóhelyet** hoznak létre, amely a HB Reavis épületekben megszokott elektromos töltőpontokat is biztosít. Szintén tradicionális már a HB Reavis fejlesztéseiben, hogy a biciklivel közlekedőkre is gondolnak: felújítják és összekötik a környező bicikliutakat, emellett kerékpártárolót és zuhanyzókat is kialakítanak az épületekben.

„A tervezés során a HB Reavis kiemelt célja volt, hogy a most épülő ikonikus épületegyüttes jól illeszkedjen a városi szövetbe, tisztelje Budapest hagyományait, ugyanakkor modern építészeti értéket adjon a fővárosnak. Ennél is fontosabb cél azonban, hogy egy olyan emberközpontú fejlesztést hozzunk létre, ahol az emberek kellemes környezetben dolgozhatnak és tölthetik a szabadidejüket. Kiemelt szempont volt, hogy barátságos, szerethető köztereket hozzunk létre, amelyeket a hétvégén is nyitva tartó üzletek, éttermek, és közösségi programok töltenek meg élettel” – mondta **Radnóty Zoltán,** a HB Reavis magyarországi cégcsoportjának vezetője.

„Az épületegyüttest úgy álmodtuk meg, hogy a város szerves és élő részévé váljon” – hangsúlyozta **Florian Frotscher** a londoni MAKE Architects partnere, az Agora Budapest koncepciójának tervezője. „Az épületek anyaghasználata időtálló és modern, de merít a gazdag magyar építészeti hagyományokból is. A beépítési koncepció és a közterületek legideálisabb tervezéséhez helyi tanulmányokat és nemzetközi tapasztalatokat vettünk alapul” – tette hozzá Florian Frotscher.

**Napi igényekre szabott szolgáltatások, zöld közösségi terek, megújuló környezet**

A projekt egyik sajátossága, hogy az irodaépületek alsó két szintjén közel 11 000 m2-nyi kiskereskedelmi egységet alakítanak ki, ahol 40 üzletben változatos szolgáltatások kapnak helyet. Az épületegyüttes első fázisában már több mint 6 000 m2-nyi üzlethelyiség épül meg, ahol a trendi éttermek, kávézók mellett számos mindennapi szükségletet kielégítő szolgáltatást, így többek között fodrászatot, tisztítót, virágüzletet, drogériát és a well-being jegyében edzőtermet is terveznek.

A projekt részeként 15 teniszpálya méretének megfelelő zöldfelületet terveznek, amelyet fasorok, bokrok és füves sétányok díszítenek. Az épületegyüttes központi részén egy „kiülős teret”, agorát alakítanak ki, amellyel egy új nyüzsgő találkozópont jön létre a város életében.

A projekt tervezése során a fejlesztés közvetlen környezetének teljes megújítására is nagy hangsúlyt fektettek. **Szabó Tamás János DLA**, a FINTA Stúdió vezető tervezője elmondta: „A kivitelezés alatt átépítésre kerül az Árboc és az Esztergomi utca, emellett az Esztergomi és az Árboc, illetve az Esztergomi és Róbert Károly körút kereszteződésénél új közlekedési csomópontokat alakítanak ki. Felújítják és akadálymentesítik a metrókijáratot, és az épületegyüttesben egy új, csökkentett forgalmú Volánbusz-pályaudvar is helyet kap. A környezet szépítése érdekében megújítják a meglévő zöldfelületeket, emellett új fasorokat ültetnek a projekt mentén”.

**A sokszínű AGORA HUB – a találkozóhely**

A ma kezdődött építkezést az Esztergomi és az Árboc utca kereszteződésében megépülő 34 500 m2-es bérbeadható területű, 8 emeletes AGORA HUB-bal kezdik, amely **mintegy 3 500 embernek** biztosít munkahelyet csak 10 percre a belvárostól. Az első építési ütem várhatóan 2018 végére készül el.

Az AGORA HUB **4 500 m2-es szintjeivel Budapest egyik legnagyobb egybefüggő irodaterületet kínáló épülete lesz,** amely elsősorban a hazai és nemzetközi nagyvállalatok számára jelenthet vonzerőt. Az épületben helyet kap egy 2500 m2-es co-working iroda is, amelyet a HB Reavis csoportszinten erre szakosodott leányvállalata, a HUBHUB fog üzemeltetni.

Az irodaházban 4240 m2-en üzlethelyiségeket létesítenek, ahol egy étterem és több kávézó, élelmiszerbolt, valamint drogéria és egészségügyi szolgáltatások is helyet kapnak. A bérlők és a külső vendégek számára egyaránt elérhető lesz egy 900 m2-es edzőterem, illetve a vendégeket kiszolgáló, egészséges ételeket kínáló „vitaminbár” is.

Az európai irodapiac egyik vezető szereplőjeként a HB Reavis stratégiai szinten elkötelezett **az innováció és a fenntartható megoldások** alkalmazása iránt. Az AGORA Budapest első épületében a tervek szerint olyan emberközpontú újítások kapnak majd helyet, mint az integrált és intelligens beléptető- és liftvezérlő rendszer, mikrolokáció-alapú tájékoztatórendszer, projekt-mobilapplikációk, vagy az adaptív parkolószervezés. Az innovatív megoldások kiválasztásánál fontos szempont volt a bérlők és a környéken élők igényeinek felmérése, melynek érdekében a vállalat piackutatást is készíttetett.

A fenntarthatóság és a well-being jegyében a projektet **BREEAM Outstanding és WELL Platinum minősítésre tervezik,** amely utóbbi méri, minősíti és figyeli az épített környezet azon jellemzőit, amelyek hatással vannak az emberi egészségre és közérzetre.

/VÉGE/

**A HB Reavis Csoportról**

A HB Reavis ingatlanfejlesztéssel foglalkozó nemzetközi csoport, melyet 1993-ban alapítottak Pozsonyban. Tevékenységi köre az Egyesült Királyságra, Lengyelországra, Csehországra, Szlovákiára, Magyarországra és Törökországra terjed ki; jelenleg Európa harmadik legnagyobb ingatlanfejlesztője a PropertyEU brit szaklap legjobb ingatlanfejlesztőket rangsoroló évente közzétett listája szerint.

A vállalat által eddig felépített korszerű irodaépületek, bevásárló- és szórakoztató központok, valamint logisztikai létesítmények összesített alapterülete mintegy 993 000 négyzetmétert tesz ki, emellett több mint 1 millió négyzetméternyi fejlesztés már a tervezési, engedélyezési vagy építési fázisban van. A HB Reavis teljes körűen integrált üzleti modell alapján végzi tevékenységét, mely a fejlesztést, az építést, az ingatlankezelést és a beruházáskezelést egyaránt magában foglalja. A csoport mérlegfőösszege 2,1 milliárd euró, eszközeinek nettó értéke pedig csaknem 1,2 milliárd euró. A több mint 600 szakemberrel rendelkező HB Reavis globális piacvezető a nemzetközi kereskedelmi ingatlanfejlesztési piacon.

A HB Reavis erős piaci pozícióját számos díj és elismerés támasztja alá, többek között a 33 Central projektért kiérdemelt „London legjobb irodaépülete 2015” díj, valamint a CEE Quality Award „Az év fejlesztője 2015-ben” kategóriája. Bővebb információért látogasson el a [http://www.hbreavis.com](http://www.hbreavis.com/) weboldalra.

 **Sajtókapcsolat:**

|  |  |
| --- | --- |
| **Rácz Andrea**Marketing és PR managerHB Reavis Hungary E-mail: andrea.racz@hbreavis.com Tel.: +36 70 883 0031 | **Kiss Kata**Account Director Person CommunicationsE-mail: kiss.kata@person.huTel.: +36 20 613 38 64  |